絲絲講場:阿里王子家辦官網都玩失聯
中美針鋒相對下,拉攏中東資金搞番好個市無可厚非,難怪早前阿聯酋杜拜有個做過歌手嘅「阿里王子」話掟差唔多40億銀嚟香港開家族辦公室,一班人即久旱逢甘露、如獲至寶。之但係佢上月底臨時取消開家辦嘅記招開始令人懷疑「有伏」,家陣連個家辦官網都無法登入,真係「盛事經濟」囉!
阿里王子叫Sheikh Ali Rashed Ali Saeed Al Maktoum,搜尋佢會見到個話佢「開展非凡旅程……熱愛進步與創新」嘅「Private Office」(私人辦公室)網站,點知撳入去變咗「這個網域好像還沒有連線網站」,連相關嘅LinkedIn都變成「頁面不存在」!
坡媒乘機抽水
咁啱恒生大學日期為3月26日有「王子」相嘅新聞稿,關於佢嘅嘢清咗零,須知3月26日發出嘅原版提過校方同佢個私人辦公室簽咗合作備忘錄……唉,會唔會變第二個美斯㗎!
新加坡傳媒就不忘踩多腳,話「新港家辦之爭非零和遊戲」、「拚的不只是數字,還有素質,新加坡不是只着重追求市場份額」,配埋「王子」張玉照!聽罷,港官們係咪應該要自省?
絲絲得密切留意劇情發展,「放緊假」嘅中東「王子」,會唔會如期喺下個月底嚟香港開家辦啦!